Гәахәара дула ишәыдаҳгалоит 2014 шықәсазтәи Аҧсны Аҳәынҭқарра анаплакқәа ркаталог. Есышықәса иҭыҵуа ари акаталог атәылаҿы иҟоу абизнес еилахәырақәеи аҳәаанырцәтәи анаплакыҩцәеи рзы аинформациа аиуразы хадара злоу ҭыжьымҭаны иҟалеит.
Асоциалтә-економикатә ҭагылазаашьа маншәала иабзоураны, иахьа акырӡа хара унаҧшны иуҧхьаӡар алшоит аусура лыҵшәақәас иаанашьҭуа, ицәырҵуеит апроект ҿыцқәа, амаҵзурақәа, ааглыхрақәа. 2011 шықәсазы ҳтәыла адәныҟатәи ахәаахәҭра амҽхак 124% рыла иазҳаит, ҳазҭоу ашықәс абиуџьет акәзар, иаҳхысыз аасҭа 50% рыла иеиҳахеит. Арҭ аиҭакрақәа зегьы анаплакқәа ркаталоггьы ианыҧшуеит, урҭ рхыҧхьаӡара есышықәса иазҳауеит. Иаҳҳәозар, раҧхьатәи акаталог аҟны 150 наплакы арбазҭгьы, 2014 шықәсазы ҳара иаҳарбеит 1700 инареиҳаны анаплакқәеи аиҿкаарақәеи. Ари ишьақәнарӷәӷәоит ҳтәыла аекономикаҿы активра шыҟоу.
Аҧсны Ахәаахәҭра-ааглыхратә палата 10-шықәса ахыҵра аназгәаҳҭо ашықәсазы, ҳара иацаҳҵоит иеиуеҧшым апроектқәа рынгӡареи, ҳтәылаҿы анаплакратә ус аизҳара иацхрааша амаҵзурақәа рымҩаҧгареи. Арҭ ашықәсқәа ирылагӡаны ААП алахәылаҩцәеи ҳареи ҳусеицура, атәыла анапхгареи хареи ҳаимадарақәеи ирыбзоураны атәыла аҩнуҵҟеиҧш уи анҭыҵгьы ҳбизнес ашьаҭақәа зырӷәӷәаша ҧхьаҟа ашьаҿа ӷәӷәа ҟаҵан. Дасу шәусқәа рҿы ақәҿиарақәа шәзеиӷьашьо, агәыӷра ааҳарҧшуеит ҳколлектив рџьабаа здырҵаз ари акаталог ҳара ҳнаплакыҩцәеи аҳәаанырцәтәи урҭ рколлегацәеи хәарҭара рынаҭап ҳәа, аусеицураҿгьы ицхыраагӡахап ҳәа.
Азеиӷьашьара бзиақәа шәыдкыло,
Аҧсны Ахәаахәҭра-ааглыхратә палата Ахада
Геннади Леонид-иҧа Гагәлиа